সিলেটে বাসে আগুন
সিলেট নগরীর কদমতলী বাস টার্মিনাল এলাকায় রাস্তার পাশে পার্ক করে রাখা একটি বাসে অগ্নিকাণ্ডের ঘটনা ঘটেছে।
আজ বুধবার রাত সোয়া ৮টার দিকে এ ঘটনা ঘটে।
ফায়ার সার্ভিস অগ্নিকাণ্ডের কারণ প্রাথমিকভাবে নিশ্চিত করতে পারেনি, তবে পুলিশের ধারণা দুর্বৃত্তরা বাসটিতে আগুন দিয়েছে।
বাসের চালক ও প্রত্যক্ষদর্শীদের বরাত দিয়ে দক্ষিণ সুরমা ফায়ার স্টেশনের ওয়্যারহাউজ ইন্সপেক্টর টিটপ শিকদার দ্য ডেইলি স্টারকে বলেন, 'বাসটি মৌলভীবাজারের শেরপুর থেকে মাত্র সিলেট টার্মিনালে এসে পৌছানোর পর যাত্রী নামিয়ে বাস চালক ও সহকারীরা নাস্তা করতে যান। তখন খালি বাসটিতে আগুন লাগে।'
তিনি বলেন, 'রাত ৮টা ২১ মিনিটে ফায়ার সার্ভিসে অগ্নিকাণ্ডের কথা জানানো হয়। সঙ্গে সঙ্গে দুটি ফায়ার ইঞ্জিন নিয়ে ঘটনাস্থলে পৌঁছে আগুন নিয়ন্ত্রণে নিয়ে আসি। আগুনে বাসটি সম্পূর্ণ পুড়ে গেছে, সব সিট পুড়েছে এবং সবগুলো কাঁচ ভেঙে গেছে।'
তবে অগ্নিকাণ্ডের কারণ তদন্ত ছাড়া নিশ্চিত করা যাবে না বলে উল্লেখ করেন তিনি।
সিলেট মেট্রোপলিটন পুলিশের অতিরিক্ত উপ-কমিশনার (গণমাধ্যম) মোহাম্মদ সাইফুল ইসলাম বলেন, 'অগ্নিকাণ্ডের কারণ অনুসন্ধান করা হবে। তবে প্রাথমিকভাবে আমরা সন্দেহ করছি দুর্বৃত্তরা বাসটিতে অগ্নিসংযোগ করেছে।'

সিলেট নগরীর কদমতলী বাস টার্মিনাল এলাকায় রাস্তার পাশে পার্ক করে রাখা একটি বাসে অগ্নিকাণ্ডের ঘটনা ঘটেছে।